**Priloga 2: Na pobudo Plana B, da naj poročilo vsebuje tudi poglavje, v katerem so navedeni vsi postopki, ki jih EU zoper Slovenijo vodi zaradi kršitve izvajanja Aarhuške konvencije in Uredbe EU o prenosu Aarhuške konvencije, smo odgovorili, kot sledi**:

1. Struktura poročila je formalizirana na način, dogovorjen na enem od srečanju pogodbenic (s posebnim sklepom) in vsebuje le izrecno predvidene oziroma dogovorjene vsebine.

2. Čeprav je EU tudi sama pogodbenica Aarhuške konvencije, zoper Slovenijo ne vodi postopkov, ki bi se neposredno nanašali na kršitev Konvencije. Nekateri odprti postopkih, o katerih je javnost vedno obveščena s posebnim obvestilom na spletni strani ministrstva, se vodijo v zvezi z domnevno nepravilno implementacijo konkretnih direktiv (na primer EIA in IED). Res pa je, da so te direktive namenjene tudi implementaciji zahtev Aarhuške konvencije s strani EU in da tudi sicer, neodvisno od posebnih določb direktiv, iz primarnega prava EU in ustaljene prakse Sodišča EU izhaja zahteva po zagotavljanju učinkovitega uresničevanja zahtev prava EU v pravnem redu držav članic. (S tem v zvezi le še opomnik, da se t.i. Aarhuška uredba nanaša na institucije EU in ne na institucije držav članic).

EU spletna stran: <https://ec.europa.eu/atwork/applying-eu-law/infringements-proceedings/infringement_decisions/index.cfm?lang_code=EN&typeOfSearch=false&active_only=1&noncom=0&r_dossier=&decision_date_from=&decision_date_to=&DG=ENVI&title=&submit=Search>

3. Ne glede na splošno obvestilo o teku predsodnih postopkov glede domnevnih kršitev prava EU, ki se objavi tako na portalu EU kot na spletni strani ministrstva, velja opozoriti, da je dostopanje javnosti do dokumentov Evropske komisije, prejetih v zvezi s postopki, ki so bili sproženi zoper Republiko Slovenijo zaradi domnevne kršitve pravnega reda EU, omejeno. Ta dostop namreč neposredno ureja Uredba EU, in sicer Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L št. 145 z dne 31. 5. 2001, str. 43;v nadaljnjem besedilu: Uredba (ES) 1049/2001/ES), ki se v našem pravnem redu neposrednouporablja in je v skladu z 288. členom Pogodbe o delovanju Evropske Unije v celoti zavezujoča. Ta ima glede razkrivanja dokumentov v času trajanja postopka posebna pravila. Ta določajo, da dokler teče postopek med Evropsko komisijo in državo članico, se ti dokumenti ne razkrivajo, saj lahko škodijo preiskavi, ogrozijo nemoten potek preiskave ter porušijo zaupanje med državo in Komisijo. Gre za izjemo po tretji alineji drugega odstavka 4. člena Uredbe (ES) 1049/2001. To potrjuje tudi sodna praksa Sodišča EU (npr. zadeva T-29/08, združene zadeve C-514/11 P in C-605/11 P, C-562/14P, T-727/15, itd.